Ved køkkenbordet er der stor koncentration, når 13-årige Sarah Sørensen laver perleplader. Og hun har travlt – for der skal laves langt over hundrede af slagsen. I sidste uge besluttede Sarah, at hun ville samle ind til på lørdag, når det store Knæk Cancer-arrangement går løs. Hun sælger perleplader som forestiller Knæk Cancer-blomsten, og alle pengene går direkte videre til Kræftens Bekæmpelse. - Mange i min familie er døde af kræft, og jeg synes, det er en forfærdelig sygdom. Det er en god sag at støtte op om, siger hun. Da hendes far opdagede, hvad hun havde gang i, blev han så stolt, at han lagde historien om perlepladerne på Facebook – og så gik det stærkt. - Så begyndte folk at skrive, at ”vi vil gerne have to” og ”vi vil gerne have fire”, og de begyndte at overføre på MobilePay, så til sidst blev vi nødt til at føre regnskab, griner Henrik Sørensen. Han fortæller, hvordan folk fra byen har stoppet ham, når han er på arbejde som butikschef i Meny Støvring. De vil høre, om de også kan købe perleplader. Og det kan de – indtil videre er der bestilt perleplader for over 5000 kroner. Selvom perlepladerne koster 20 kroner stykket, er der mange, der gerne vil betale mere. Den lokale boghandel har doneret perler til projektet, og hele familien har hjulpet, så perlepladerne kan blive klar. - Det er rigtig vildt. Det er dejligt at kunne give så mange penge til det, siger Sarah Sørensen.

Opsummering:
Indtil videre har Sarah Sørensens perleplader samlet 5000 kroner ind til Knæk Cancer-indsamlingen.